Komisijos direktyva 93/105/EB
1993 m. lapkričio 25 d.
nustatanti VII D priedą, turintį informaciją, reikalingą techniniam dokumentų rinkiniui, nurodytam Tarybos direktyvos 67/548/EEB septintojo pakeitimo 12 straipsnyje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1967 m. birželio 27 d. Tarybos direktyvą 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo [1] su paskutiniais pakeitimais, padarytais Komisijos direktyva 93/72/EEB [2], ypač į jos 12 straipsnį,
kadangi pagal Direktyvos 67/548/EEB nuostatas apie bet kurią naują į rinką pateikiamą cheminę medžiagą reikia pranešti valstybių narių kompetentingoms institucijoms pateikiant pranešimą su tam tikra informacija, įskaitant techninių dokumentų rinkinį; kadangi minėtos direktyvos 12 straipsnyje reikalaujama, kad dėl polimerų techninių dokumentų rinkinių būtų nustatytos specifinės nuostatos;
kadangi reikia, kad tuose techninių dokumentų rinkiniuose būtų polimerams skiriamų bandymų rinkinys, kuris suteiktų informacijos, reikalingos iš anksto numatomam pavojui žmonėms ir aplinkai įvertinti;
kadangi, siekiant išvengti nereikalingų bandymų, polimerus reikėtų jungti į šeimas ir dėl to reikalauti tiktai tipiškų šeimos pavyzdžių bandymų; kadangi tokie tipiški bandymai ir toliau turi užtikrinti aukštą apsaugos lygį;
kadangi kai kuriems didelės molekulinės masės polimerams moksliškai būtų pateisinama ir reikėtų nustatyti sumažintą bandymų rinkinį (RTP - reduced test package);
kadangi reikia parengti kriterijus apibrėžti tiems didelės molekulinės masės polimerams, kuriems sumažintas bandymų rinkinys yra laikomas pakankamu;
kadangi tie kriterijai turi užtikrinti aukštą žmonių ir aplinkos apsaugos lygį ir kartu užtikrinti, kad pramonė ir toliau būtų skatinama investuoti į tolesnį naujų ir geresnių polimerų kūrimą;
kadangi, turint ribotą pranešimų apie polimerus pateikimo patirtį ir nevisiškai išsamias žinias apie galimą su tomis cheminėmis medžiagomis susijusį pavojų, gali tekti peržiūrėti griežtus kriterijus RTP polimerams atsižvelgiant į patirtį, sukauptą darant tokius pranešimus pagal naujus specifinius šioje direktyvoje išdėstytus reikalavimus;
kadangi šioje direktyvoje numatytos priemonės atitinka pagal Direktyvos 67/548/EEB 29 straipsnį įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
Šios direktyvos priedas įterpiamas į Direktyvos 67/548/EEB VII priedą kaip VII D priedas.
2 straipsnis
1. Valstybės narės iki 1993 m. gruodžio 31 d. priima ir paskelbia nuostatas, būtinas šios direktyvos įgyvendinimui, ir apie tai nedelsdamos praneša Komisijai.
2. Valstybėms narėms priimant šias nuostatas, jose daroma nuoroda į šią direktyvą arba tokia nuoroda pridedama jas oficialiai skelbiant. Tokios nuorodos darymo tvarką nustato valstybės narės.
3 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
Priimta Briuselyje, 1993 m. lapkričio 25 d.